**………sz. napirend**

Előterjesztve: Településüzemeltetési, Környezetvédelmi és Közbiztonsági Bizottság

***E L Ő T E R J E S Z T É S***

# a Képviselő-testület 2020. szeptember 24-ei rendes ülésére

**Tárgy: Javaslat mezei őrszolgálat létesítésének és működéséről szóló önkormányzati rendelet előkészítésének és előzetes hatásvizsgálatának megindításáról**

**Készítette:** ………………………………………….

Kalocsai Tímea s.k.

városüzemeltetési igazgató

**Egyeztetve: …………………………………………**

Varga Előd Bendegúz

alpolgármester

**Látta:** ………………………………………….

dr. Szalai Tibor

jegyző

…………………………………………..

dr. Murai Renáta

jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

Budapest Főváros II. Kerületi Önkormányzat Képviselő-testületének a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény (továbbiakban: Törvény) 16. § (1) bekezdésében és 19. § (1) bekezdésében rögzített felhatalmazás lehetőséget biztosít arra, hogy a közigazgatási területéhez tartozó termőföldekre kiterjedő hatállyal mezei őrszolgálatot létesítsen oly módon, hogy a helyi önkormányzati rendeletben az őrszolgálat megalakításáról rendelkezik.

A Törvény 16. § (1) bekezdése szerint: „A települési (községi, városi, megyei jogú városi, fővárosi kerületi, fővárosi) önkormányzat a közigazgatási területéhez tartozó termőföldek - ide nem értve az erdőt, a halastavat - őrzéséről mezei őrszolgálat létesítésével gondoskodhat.„

A mezei őrszolgálat a települések közigazgatási területén található termőföldek, továbbá a mezőgazdasági termelést szolgáló építmények őrzését és védelmét látja el, továbbá a hivatkozott Törvény 23. §. (3a) bekezdése rögzíti, hogy jogszabályban meghatározott esetben helyszíni bírság kiszabásával szankcionálhat a mezőőr. A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény helyszíni bírság kiszabására jogosult személyként nevezi meg a mezőőrt.

Amennyiben egy önkormányzat mezei őrszolgálatot kíván létrehozni, a hivatkozott Törvény 17. §-a értelmében a létrehozását be kell jelentenie a Magyar Agrár-, Élelmiszergazdasági-, Vidékfejlesztési Kamarának, mint mezőgazdasági igazgatási szervnek. A nyilvántartásba vételnél szükséges megadnia az önkormányzatnak a mezei őrszolgálat működési területének nagyságát a működési területhez tartozó földrészletek helyrajzi számának meghatározásával.

A Törvény 18. § (1) bekezdésében foglalt előírás szerint: „A mezei őrszolgálat a nyilvántartásba vett területen (a továbbiakban: működési terület) látja el tevékenységét.”

A mezőőr feladatát a létrehozó önkormányzat utasítási szerint végzi, a szakmai felügyeletét a mezőgazdasági igazgatási szerv és az illetékes rendőrkapitányság gyakorolja a hivatkozott Törvény 21. §-ának előírása értelmében. Ennek megfelelően a mezei őrszolgálat megalakítása előtt az Önkormányzatnak együttműködési megállapodást kell kötnie a rendőrséggel a Törvény 19. § (1a) bekezdése szerint.

A mezei őrszolgálat működésének további szabályait az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény, a részletszabályait a szolgálati viszonyukról szóló 29/1998. (IV.30.) FM rendelet, a mezei őrszolgálat megalakításához, fenntartásához és működéséhez nyújtandó állami hozzájárulás igénybevételének rendjéről és feltételeiről szóló 64/2009. (V.22.) FVM -PM együttes rögzíti.

Fenti ismertetett jogszabályi előírások értelmében a mezei őrszolgálat megalakítása előtt szükséges megkezdeni a tárgyalásokat, egyeztetéseket a szakmai felügyeletet ellátó rendőrséggel az együttműködési megállapodás megszövegezése érdekében.

A Magyar Agrár-, Élelmiszergazdasági-, Vidékfejlesztési Kamaránál, mint mezőgazdasági igazgatási szervnél történő nyilvántartásba vétel érdekében szükséges a Budapest II. kerület közigazgatási területén található termőföldek helyrajzi szám szerinti meghatározása az ingatlan-nyilvántartási adatok Földhivataltól történő bekérésével.

Mindezek alapján, az önkormányzati rendeletalkotást megelőző feladatok kezdeményezéséhez, a rendeletalkotás lehetőségeinek, hatásainak felméréséhez, vizsgálatához kérem a T. Képviselő-testület szándéknyilatkozatát, előzetes hozzájárulását!

**Határozati javaslat**

Budapest Főváros II. Kerületi Önkormányzat Képviselő-testülete felhatalmazza a polgármestert, hogy kezdeményezzen egyeztetést a szakmai felügyeletet ellátó a mezőgazdasági igazgatási szervvel, valamint a rendőrség illetékes szervével a mezőőri szolgálat megalakítása előtti együttműködési megállapodás feltételeinek kialakítása érdekében.

**Felelős:** Polgármester

**Határidő:** 2020. november 30.

*A határozat elfogadása egyszerű többségű szavazati arányt igényel.*

Budapest, 2020. szeptember 15.

**Őrsi Gergely**

**polgármester**